TARYBOS ĮGYVENDINIMO SPRENDIMAS
2009 m. gruodžio 7 d.
leisti Latvijos Respublikai toliau taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
(2009/1008/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. lapkričio 28 d. Direktyvą 2006/112/EB (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Raštu, kurį Komisijos Generalinis sekretoriatas užregistravo 2009 m. kovo 3 d., Latvijos Respublika (toliau - Latvija) paprašė leisti toliau taikyti priemonę, kuria nukrypstama nuo Direktyvos 2006/112/EB nuostatų, kuriomis nustatomas PVM mokesčių administratoriui privalantis sumokėti asmuo.
(2)
Remdamasi Direktyvos 2006/112/EB 395 straipsnio 2 dalimi, Komisija 2009 m. rugsėjo 22 d. raštu pranešė kitoms valstybėms narėms apie Latvijos prašymą. 2009 m. rugsėjo 24 d. raštu Komisija pranešė Latvijai, kad turi visą informaciją, kurią laiko būtina prašymui įvertinti.
(3)
Latvijos medienos rinkoje dominuoja mažos vietos įmonės ir individualūs tiekėjai. Dėl medienos rinkos ir joje veikiančių įmonių pobūdžio atsirado mokestinis sukčiavimas, kurį mokesčių administratoriui sunku kontroliuoti. Todėl į Latvijos PVM įstatymą buvo įtraukta speciali nuostata, kuria nustatoma, kad prekybos mediena sandorių atveju asmuo, privalantis sumokėti mokestį, yra apmokestinamasis asmuo, kuriam yra tiekiamos (teikiamos) apmokestinamos prekės ar paslaugos.
(4)
Priemone nukrypstama nuo Direktyvos 2006/112/EB 193 straipsnio, kuriame nustatyta, kad paprastai pagal vidaus sistemą mokestį privalo sumokėti prekių arba paslaugų tiekėjas (teikėjas).
(5)
Ankščiau šią priemonę buvo leista taikyti 2003 m. Stojimo aktu (2), visų pirma jo VIII priedo 7 skyriaus 1 dalies b punktu, ir 2006 m. sausio 24 d. Sprendimu 2006/42/EB (3) pagal tuo metu taikytą 1977 m. gegužės 17 d. Šeštąją direktyvą 77/388/EB dėl valstybių narių įstatymų, susijusių su apyvartos mokesčiais, derinimo - Bendra pridėtinės vertės mokesčio sistema: vieningas vertinimo pagrindas (4).
(6)
Komisija pripažįsta, kad esamą aptariamos priemonės taikymą pateisinanti teisinė ir faktinė padėtis tebėra nepakitusi. Todėl reikėtų leisti Latvijai toliau ribotą laikotarpį taikyti minėtą priemonę.
(7)
Ši leidžianti nukrypti nuostata neturės neigiamos įtakos Sąjungos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 193 straipsnio, Latvijai leidžiama prekybos mediena sandorių atveju toliau laikyti prekių ar paslaugų gavėją asmeniu, privalančiu sumokėti PVM.
2 straipsnis
Šis sprendimas taikomas nuo 2010 m. sausio 1 d. iki 2012 m. gruodžio 31 d.
3 straipsnis
Šis sprendimas skirtas Latvijos Respublikai.
Priimta Briuselyje 2009 m. gruodžio 7 d.